C 15/268
HU
Az Európai Unió Hivatalos Lapja
2022.1.12.
2021. május 19., szerda MELLÉKLET A JOGALKOTÁSI ÁLLÁSFOGLALÁSHOZ
A Bizottság nyilatkozatai
A fent említett rendelet (23) preambulumbekezdésével, az I. melléklete 1. pontjának e) pontjában említett különleges intézkedésekkel, valamint 7. cikkének (5) bekezdésével összefüggésben – a társjogalkotók 2020. december 14-i megállapodásának megfelelően – az Európai Bizottság megerősíti azon szándékát, hogy pályázati felhívásokat tegyen közzé olyan többéves működési támogatások iránti kérelmek benyújtására, amelyekre az Európai Unió Ifjúsági Zenekara és más szervezetek pályázhatnak, és amelyek biztosítanák az e szervezetek működéséhez szükséges stabilitást.
E pályázati felhívásokra akkor kerül sor, amikor a felhívások időzítése vagy az előirányzott támogatási megállapodások időtartama tekintetében pontos feltételeket meghatározó munkaprogramokat elfogadják.
A Bizottság ezenfelül megerősíti azon szándékát, hogy az első ilyen felhívásokat a 2021-es éves munkaprogramban közzé kívánja tenni.
Mindez a fent említett rendelet elfogadásától és az Unió 2021-es költségvetését érintő végleges megállapodástól függ.
A Bizottság sajnálatát fejezi ki amiatt, hogy a társjogalkotók a MEDIA-logó további használata mellett döntöttek.
Ez ellentétes azzal a horizontális megközelítéssel, hogy a jövőbeni hosszú távú költségvetésben ne legyenek programspecifikus logók.
A különböző programok keretében az egységes európai embléma használatával a Bizottság célja annak biztosítása, hogy az európai polgárok az európai emblémát az Unió egészéhez társítsák.
Ezt a jelképet valamennyi uniós intézmény használja, és használata a programokon átívelő egyszerű, koherens és kötelező kommunikációs és láthatósági követelményt képez.
A programmal kapcsolatos átfogó megállapodás elérése érdekében a Bizottság el tudja fogadni a MEDIA-logó további használatát azzal a feltétellel, hogy az csupán a szóban forgó programozási időszakra korlátozódik.
A Bizottság meggyőződése továbbra is az, hogy az uniós fellépések széles nyilvánosság felé való kommunikálása és láthatóvá tétele hatékonyabb programspecifikus logók nélkül.
A Bizottság bármikor kész bizonyítani ezt a társjogalkotók számára a következő programozási időszakra vonatkozó tárgyalások előtt.